C 167/56
SL
Uradni list Evropske unije
11.5.2023
četrtek 24. novembra 2022
5. izraža globoko zaskrbljenost zaradi vseh groženj in kršitev človekovih pravic ter zlorab, ki jih doživljajo ženske in dekleta v oboroženih spopadih, ter priznava, da so ženske in dekleta še posebej ogrožene, saj so pogosto izrazita tarča nasilja in so izpostavljene večjemu tveganju nasilja v konfliktnih in pokonfliktnih razmerah, kar preprečuje njihovo sodelovanje v mirovnih procesih; poziva mednarodno skupnost, naj si močneje prizadeva za izkoreninjenje spolnega nasilja in nasilja na podlagi spola v oboroženih spopadih na vzhodu Demokratične republike Kongo, zaščito žrtev, odpravo nekaznovanosti storilcev ter dostop do sodnega varstva, odškodnin in pravnih sredstev za preživele; 6. poziva mednarodno skupnost, naj sprejme konkretne ukrepe za zaustavitev nasilja, zlasti s spodbujanjem dialoga in nenasilnih rešitev ter s podpiranjem regionalnega procesa mediacije, procesa iz Luande, ki ga je začel angolski predsednik João Lourenço; poudarja, da morajo vse države pogodbenice Vzhodnoafriške skupnosti, Južnoafriške razvojne skupnosti in Mednarodne konference o območju Velikih jezer spoštovati načela, o katerih je bil dosežen dogovor v okviru konklave vzhodnoafriških voditeljev držav in procesa mediacije iz Luande; odločno poudarja potrebo po čezmejnem sodelovanju na območju afriških Velikih jezer; 7. poziva, naj se v okviru širših prizadevanj za reformo varnostnega sektorja vzpostavi uradni mehanizem preverjanja, da bi preiskali kandidate za odstranitev in zagotovili, da varnostne sile delujejo v skladu z mednarodnimi človekovimi pravicami in standardi mednarodnega humanitarnega prava; 8. poziva Komisijo in države članice EU, naj zagotovijo, da bo prihodnja strategija EU za območje afriških Velikih jezer ustrezno odražala številne in resne izzive na področju človekovih pravic in humanitarne izzive tako na državni kot na regionalni ravni, zlasti v Demokratični republiki Kongo; 9. poziva države, ki mejijo na Demokratično republiko Kongo, naj okrepijo prizadevanja za boj proti tihotapljenju konfliktnih mineralov prek svojih ozemelj in proti nezakoniti trgovini z naravnimi viri, ki podžiga konflikt; poudarja, da si je treba še dodatno prizadevati za prekinitev financiranja oboroženih skupin, ki so vpletene v nezakonito trgovino z naravnimi viri, vključno z zlatom in proizvodi iz prostoživečih vrst; poziva Komisijo, naj pri pregledu delovanja in učinkovitosti Uredbe (EU) 2017/821 oceni njen vpliv in uspešnost; 10. naroči svoji predsednici, naj to resolucijo posreduje Svetu, Komisiji, podpredsedniku Evropske komisije/visokemu predstavniku Unije za zunanje zadeve in varnostno politiko, Evropski službi za zunanje delovanje, Afriški uniji, svetu ministrov AKP-EU, skupni parlamentarni skupščini AKP-EU, generalnemu sekretarju Organizacije združenih narodov ter vladi in parlamentu Demokratične republike Kongo, pa tudi drugim državam Vzhodnoafriške skupnosti.